На основу члана 18. - 22. Закона о јавном информисању и медијима („Сл. гласник РС“ бр. 83/2014, 58/2015 и 12/2016 - аутентично тумачење), члана 4. и члана 9. Правилника о суфинансирању пројеката за остваривање јавног интереса у области јавног информисања („Сл.гласник РС“ бр.16/2016 и 8/2017), Решења Комисије за контролу државне помоћи, бр. 401-00-0094/2021-01/2 од 26.фебруара 2021.године, члана 95.- 97. Уредбе о правилима за доделу државне помоћи („Сл.гласник РС“,бр.13/2010,100/2011,91/2012, 37/2013, 97/2013 и 119/14) и Одлуке о буџету општине Бела Паланка за 2021.годину („Сл.лист Града Ниша “ бр.112/2020) и Одлуке о расписивању Јавног позива за учешће на конкурсу за суфинансирање пројеката за остваривање јавног интереса у области јавног информисања на територији општине Бела Паланка у 2021.години бр. 011-11/2021-III од 17.03.2021. године, Општинско веће општине Бела Паланка, на седници одржаној дана 17.03.2021.године расписује

**КОНКУРС**

**ЗА СУФИНАНСИРАЊЕ ПРОЈЕКАТА ЗА ОСТВАРИВАЊЕ ЈАВНОГ ИНТЕРЕСА У ОБЛАСТИ ЈАВНОГ ИНФОРМИСАЊА НА ТЕРИТОРИЈИ ОПШТИНЕ БЕЛА ПАЛАНКА У 2021. ГОДИНИ**

**I Намена средстава за остваривање јавног интереса**

Конкурс за суфинансирање пројеката за остваривање јавног интереса у области јавног информисања на територији општине Бела Паланка (у даљем тексту: Конкурс) расписује се за суфинансирање пројеката производње медијских садржаја.

Средства се одобравају за суфинансирања пројеката из буџета општине Бела Паланка за 2021.годину за остваривање јавног интереса из области јавног информисања који доприносе истинитом, непристрасном, правовременом и потпуном информисању свих грађана општине Бела Паланка; подизању квалитета информисања особа са инвалидитетом и припадника других националних мањина; заштити и развоју људских права и демократије; унапређивању правне и социјалне државе; заштити животне средине и здравља људи; информисању о актуелним дешавањима од значаја за живот свих грађана, у области привреде, образовања, рада локалне самоуправе, заштите деце и младих, науке, спорта, културе, културног наслеђа, туризма; подршку производњи медијских садржаја у циљу заштите и развоја људских права и демократије; извештавање на језицима националних мањина и другог јавног интереса у области јавног информисања у складу са Законом.

**II Износ средстава која су опредељена за Конкурс**

Висина средстава предвиђених за суфинансирање пројеката производње медијских садржаја из области јавног информисања на територији општине Бела Паланка у 2021.години, која ће бити расподељена путем јавног позива, износи **2.200.000,00** динара, опредељена су Одлуком о буџету општине Бела Паланка за 2021. годину.

Најмањи износ средстава који се може одобрити по пројекту износи **30.000,00** динара, а највећи износ средстава који се може одобрити по пројекту износи **800.000,00** динара.

Учесник конкурса за суфинансирање пројеката производње медијских садржаја за штампане медије, радио, интернет медије и новинске агенције, може поднети захтев за суфинансирање највише до 80% вредности пројекта. Пројектима који се реализују путем штампаних медија, на радију и интернет порталима , средства ће се додељивати у складу са чланом 95.-97. Уредбе о правилима за доделу државне помоћи („Сл.гласник РС“, бр.13/10,100/11,91/12, 37/13, 97/13 и 119/14), односно по правилима за државну помоћ мале вредности ( de minimis државна помоћ).

Учесник за суфинансирање пројеката производње медијских садржаја за телевизију, може поднети захтев за суфинансирање највише до 50 % вредности пројекта, у складу са чланом 87.Уредбе о правилима за доделу државне помоћи („Сл.гласник РС“, бр. 13/10,100/11,91/12, 37/13, 97/13 и 119/14).

**III** **Право учешћа на Конкурсу**

Право учешћа на Конкурсу има:

1. издавач медија чији медиј је уписан у Регистар медија, који се води у Агенцији за привредне регистре;
2. правно лице, односно предузетник, који се бави производњом медијског садржаја и који има доказ да ће суфинансирани медијски садржај бити реализован путем медија који је уписан ;

Право учешћа на Конкурсу немају издавачи који се финансирају из јавних прихода.

Право учешћа на Конкурсу немају лица која су у претходном периоду добила средства намењена пројектном суфинансирању, а нису на време и у прописаној форми поднела наративни и финансијски извештај, као и лица за која се утврди да су средства ненаменски трошила.

Учесник конкурса може конкурисати само са једним пројектом на једном конкурсу.

Под пројектом се подразумева заокружена програмска целина или део целине (жанровска и временска) којом се доприноси остваривање јавног интереса у складу са законом.

Ако је учесник конкурса издавач више медија, може на конкурсу учествовати са једним пројектом за сваки медиј.

Конкурс се расписује за суфинансирање пројеката чија ће реализација трајати до 31.12.2021. године

Учесник конкурса који је у текућој календарској години већ користио средства намењена пројектном суфинансирању у области јавног информисања на републичком, покрајинском или локалном нивоу, може учествовати на конкурсу за суфинансирање истог пројекта само још једном у тој години, и то у износу који, уз средства која је већ добио, не прелази 80% вредности пројекта за суфинансирање пројеката производње медијских садржаја за штампане медије, радио, интернет медије и новинске агенције, односно 50% вредности пројекта за суфинансирање пројеката производње медијских садржаја за телевизију.

**IV Критеријуми за оцену пројеката**

Критеријуми на основу којих ће се оцењивати пројекти пријављени на конкурс су:

1. мера у којој је предложена пројектна активност подобна да оствари јавни интерес у области јавног информисања;
2. мера пружања веће гаранције привржености професионалним и етичким медијским стандардима.

На основу критеријума из става 1. тачка 1) овог члана, посебно се оцењује:

1. Значај пројекта са становишта:

* остваривања јавног интереса у области јавног информисања;
* остваривање намене конкурса;
* усклађености пројекта са реалним проблемима, потребама и приоритетима циљних група;
* идентификованих и јасно дефинисаних потреба циљних група;
* заступљености иновативног елемента у пројекту и новинарско истраживачког приступа.

1. Утицај и изводљивост са становишта:

* усклађености планираних активности са циљевима, очекиваним резултатима и потребама циљних група;
* степена утицаја пројекта на квалитет информисања циљне групе;
* мерљивост индикатора који омогућавају праћење реализације пројекта;
* разрађености и изводљивости плана реализације пројекта;
* степена развојне и финансијске одрживости пројекта (позитивни ефекти пројекта настављају се након што се оконча подршка).

1. Капацитети са становишта:

* степена организационих и управљачких способности предлагача пројекта;
* неопходних ресурса за реализацију пројекта;
* стручних и професионалних референци предлагача пројекта, које одговарају предложеним циљевима и активностима пројекта.

1. Буџет и оправданост трошкова са становишта:

* прецизности и разрађености буџета пројекта, који показује усклађеност предвиђеног трошка са пројектним активностима;
* економске оправданости предлога буџета у односу на циљ и пројектне активности.

На основу критеријума из става 1. тачка 2. посебно се оцењује:

1. да ли су учеснику конкурса изречене мере од стране државних органа, регулаторних тела или тела саморегулације у последњих годину дана, због кршења професионалних и етичких стандарда; (податке прибавља стручна служба од Регулаторног тела за електронске медије, за електронске медије, а од Савета за штампу, за штампане и онлајн медије);

2. доказ о томе да су након изрицања казни или мера предузете активности које гарантују да се сличан случај неће поновити.

Ближи критеријуми за оцењивање пројеката су:

1. у којој мери и у ком обиму предложени пројекат доприноси благовременом информисању грађана о дневним догађајима на територији општине Бела Паланка;

2. мера у којој пројекат доприноси очувања националног и културног идентитета и језика;

3. актуелност теме и доступност (покривеност фреквенцијом) и дистрибуција медијских садржаја већем броју корисника на територији општине Бела Паланка;

4. мера у којој пројекат доприноси бољој информисаности особа са инвалидитетом и припадника националних мањина, унапређењу положаја и равноправности одређених друштвених група: малолетника, жена, старих, економско и социјално угрожених друштвених група итд.;

5. мера у којој пројекат доприноси унапређењу медијске писмености и родне равноправности.

6. Техничко-кадровски капацитети за реализацију пројеката на територији општине Бела Паланка;

Оцену пројеката поднетих на конкурс, као и предлог о расподели средстава са образложењем доноси стручна комисија коју решењем именије преседник општине Бела Паланка.

**V Објављивање конкурса и рок за подношење пријаве**

Конкурс се објављује на веб-сајту општине Бела Паланка [www.belapalanka.org.rs](http://www.belapalanka.org.rs) и у листу „Слобода“. Пријава на конкурс подноси се на Обрасцу 1 и исти се објављује веб-сајту општине, а који је прописан Правилником о суфинансирању пројеката за остваривање јавног интереса у области јавног информисања („Сл. гласник РС“ бр. 16/2016 и 8/17).

Пријаве се подносе у року од 15 (петнаест) дана од дана објављивања Конкурса. Пријаве на Конкурс се подносе у затвореној коверти, Општинској управи општине Бела Паланка – Одељењу за послове органа општине, општу управу и заједничке послове, на адресу: Бела Паланка, Карађорђева 28, искључиво препоручено поштом , или курирским путем односно лично доставом, са назнаком: „ПРИЈАВА НА КОНКУРС ЗА ДОДЕЛУ СРЕДСТАВА ОПШТИНЕ БЕЛА ПАЛАНКА НАМЕЊЕНИХ ОСТВАРИВАЊУ ЈАВНОГ ИНТЕРЕСА У ОБЛАСТИ ЈАВНОГ ИНФОРМИСАЊА“- не отварати''.

Проверу документације, поднету на конкурс, врши надлежно одељење Општинске управе, а односи се на испуњеност услова за учешће на конкурс и поштовање рокова.

Учесник конкурса који је поднео пројекат са непотпуном или непрецизно попуњеном документацијом, обавештава се да недостатак отклони у накнадно одређеном року, па ако не поступи по обавештењу и не достави тражену документацију, пројекат учесника конкурса се не разматра .

**VI Пријава на конкурс**

Пријава се подноси путем попуњеног и овереног пријавног Образац 1- обрасца за учешће на Конкурс, који се преузима са веб-сајта општине Бела Паланка [www.belapalanka.org.rs](http://www.belapalanka.org.rs), а који је прописан Правилником о суфинансирању пројеката за остваривање јавног интереса у области јавног информисања.

- Образац 1 –**Пријава** за пројектно суфинансирање из области јавног информисања:

- Образац 1а - табела: попуњен **Буџет пројекта**

Учесник Конкурса је обавезан да приложи и копије следећих докумената у једном примерку:

1. Решење о регистрацији правног лица или предузетника у Агенцији за привредне регистре;

2. Решење о регистрацији из Регистра медија односно Регистра јавних гласила у Агенцији за привредне регистре;

3. Решење о пореском идентификационом броју (фотокопија ПИБ-а);

4. Дозвола за емитовање радио и/или ТВ програма издата од Регулаторног тела за електронске медије;

5. Оверена изјава/сагласност медија да ће програмски садржај бити емитован /објављен у том медију (обавезно само за правна лица, односно предузетнике који се баве производњом медијских садржаја и који су регистровани за продукцију телевизијског и радијског програма, а не за издаваче медија);

6. Изјава одговорног лица о кадровским капацитетима:броју стално запослених радника и хонорарних сарадника, са приказаном образовном структуром;

7. Изјава одговорног лица о техничким капацитетима : са подацима о просторној и техничкој опремљености;

8. Потписана изјава учесника на конкурсу о томе да ли је учеснику, за исти пројекат, већ додељена државна помоћ у текућој фискалној години и по ком основу;

9. Потврда Народне банке Србије да рачун није у блокади;

**VII Одлука о расподели средстава**

Одлуку о избору пројеката у области јавног информисања који се суфинансирају из буџета општине Бела Паланка, доноси председник Општине Бела Паланка а на основу образложеног предлога Комисије за оцену пројеката у области јавног информисања ( у даљем тексту: Комисија) и то најкасније у року од 90 дана од дана закључења конкурса.

Одлука, у форми решења, о избору пројеката биће објављена на wеб сајту општине Бела Паланка [www.белапаланка.орг.рс](http://www.belapalanka.org.rs) и скенирано решење доставља се сваком учеснику конкурса у електронској форми.

Наведена одлука се доноси у облику Решења, са образложењем.

Решењем о додели средстава може бити одређен исти или мањи износ средстава од оног који је тражен у појединачној конкурсној пријави. Уколико је решењем о додели средстава за појединог корисника одређен мањи износ од оног који је тражен у конкурсној пријави, корисник средстава дужан је да пошаље ревидиран Буџет пројекта, којим спецификује намену средстава, а у складу са износом који му је додељен решењем. Корисник средстава може да ревидираним буџетом пројекта умањи део програмских ставки, уважавајући природу пројекта за који су му одобрена средства.

Решење је коначно и против њега се може покренути управни спор.

На основу Решења из става 1.овог члана закључује се Уговор о суфинансирању пројеката из области јавног информисања, који је основ за праћење реализације суфинансираног пројекта.

**VIII Позив за предлагање чланова конкурсне комисије**

Оцену пројеката поднетих на конкурс, као и предлог о расподели средстава са образложењем доноси стручна комисија од 3 (члана), и то из реда независних стручњака за медије и медијских радника, који не смеју бити у сукобу интереса и не обављају јавну функцију. Председник општине Бела Паланка Решењем именује чланове комисије. Већина чланова Комисије се именују на предлог новинарских и медијских удружења уколико такав предлог постоји и уколико предложена лица испуњавају све законске услове. Право на предлагање чланова имају новинарска и медијска удружења која су регистрована најмање три године пре датума расписивања конкурса и која уз предлог чланова комисије подносе и доказ о регистрацији. Позив новинарским и медијским удружењима, као и медијским стручњацима, за достављање предлога за чланове Комисије је саставни део Јавног позива.

Рок за достављање предлога за чланове Комисије је 20 дана од дана објављивања конкурса у листу „Слобода“ . Проверу документације поднете на конкурс и поштовање рокова и друге стручне послове прописане Правилником вршиће стручна служба - Одељење за послове органа општине, општу управу и заједничке послове Општинске управе општине Бела Паланка.

Предлози за чланове комисије подносе се на адресу: Општинска управа општине Бела Паланка, Карађорђева 28, са назнаком „ПРЕДЛОЗИ ЗА ЧЛАНОВЕ КОМИСИЈЕ ЗА КОНКУРС ЗА ЈАВНО ИНФОРМИСАЊЕ''.

**IX** **Извештај о спроведеним активностима**

У складу са одредбама потписаног Уговора о суфинансирању пројеката из области јавног информисања, учесник конкурса који је добио буџетска средства је у обавези да достави наративни и финансијски извештај о утрошку тих средстава - на Обрасцу за извештај (Образац 2) прописаном Правилником, и то најкасније месец дана по истеку предвиђеног рока за реализацију пројекта.

Уз наративни извештај, достављају се и емитовани прилози у електронском облику односно исечци из новина, публикација, копије садржаја са портала.

Уз наведене прилоге, учесник конкурса који је добио буџетска средства је дужан да достави извештај о емитованим прилозима, објављеним новинским чланцима, објављеним текстовима на сајту – који ће садржати за сваки прилог следеће информације: редни број компакт диска / исечка из новина; назив прилога / текста; тема прилога / текста; учесници прилога; емисија у којој је прилог емитован / рубрика у новинама у којој је текст објављен.

**X** **Преузимање конкурсне документације**

Конкурсну документацију заинтересовани учесници могу преузети на писарници Општине Бела Паланка или на веб - сајту Општине Бела Паланка www.belapalanka.org.rs

Неблаговремене пријаве као и пријаве учесника конкурса који није поднео ниједан прописани документ наведен у јавном позиву на учешће у конкурсу, осим обрасца за пријаву, Комисија неће узети у разматрање.

**Број:\_\_\_\_\_\_\_\_\_\_\_\_\_\_\_\_**

**У Белој Паланци, дана \_\_\_\_\_\_\_\_\_\_\_\_\_\_.2021. године**

**ОПШТИНСКО ВЕЋЕ ОПШТИНЕ БЕЛА ПАЛАНКА**

**Председник**

**Горан Миљковић**